Polisie ondersoek Carl Pistorius-ongelukCarl Pistorius Foto: @hellomag, Twitter Die polisie in Limpopo het Saterdag bevestig dat ŉ trompop botsing, waartydens Oscar Pistorius se broer, Carl, ernstig beseer is, ondersoek sal word. “Ons het ŉ saak van roekelose of nalatige bestuur oopgemaak en die polisie en die verkeersdepartement van Limpopo sal die saak ondersoek,” het brig. Hangwani Mulaudzi, woordvoerder van die polisie, gesê. “Die inligting sal versamel word en die direkteur van openbare vervolging sal dan ŉ besluit neem of iemand vervolg gaan word.” Paramedici moes van spesiale toerusting gebruik maak om Pistorius uit die wrak te sny. Die ongeluk het Vrydagaand omstreeks 20:00 op die N1 buite Modimolle (Nylstroom) plaasgevind. Hy was van ŉ sakereis in Polokwane op pad terug na Pretoria toe ŉ ander motor hom reg van voor getref het. “Pistorius is na ŉ hospitaal in Pretoria geneem en die ander bestuurder is na ŉ plaaslike hospitaal geneem,” het Mulaudzi gesê. “Daar was twee passasiers saam met Pistorius in die motor, maar hulle is nie beseer nie. Volgens berigte was die ander bestuurder alleen in die motor, maar dit kon nog nie bevestig word nie. Al twee mans het ernstige beserings opgedoen.” Pistorius se oom, Arnold Pistorius, het Saterdagoggend bevestig Carl is “buite gevaar” ná die ongeluk. Hy het gesê ŉ motor het van die oorkant van die snelweg uitgeswaai en in die aankomende verkeer se baan beland voordat hy Carl se motor reg van voor getref het. Pistorius se kollega het in ŉ tweede motor agter hulle gery en die ongeluk sien gebeur. Verdere besonderhede van die bestuurders se beserings is nie bekend gemaak nie. Lees ook: Carl Pistorius “buite gevaar” ná ongeluk